Hvað hef ég skrifað mörg ástarbréf? (JGH)

Það er stuð á Steingrími. Það er líka þekkt úr fræðum rafmagns að þegar rafsegulsviðið er sterkt að þá verður vart við truflanir í nærliggjandi tækjum og ólíkindatólum. Steingrímur spurði forstjóra nokkurra orkufyrirtækja á fundi Samtaka atvinnulífsins hversu mörg ástarbréf hann hefði skrifað til að fá lán fyrir þá eða verjast gjaldfellingu lána. Þar með áttu þeir að hafa vit á því að gagnrýna hann ekki.

„Það klagar ekkert upp á mig í þessum efnum,“ sagði Steingrímur líkt og fram kemur á mbl.is.

Hann bað því næst nokkra fundarmenn að standa upp, menn sem hefðu gagnrýnt stjórnvöld, og benti á Helga Magnússon, formann Samtaka iðnaðarins, sem varð við ósk fjármálaráðherra og stóð upp. Steingrímur ávarpaði þá salinn og notaði þriðju persónuna um Helga.

„Helgi er hár og myndarlegur maður en hann mætti stundum gæta orða sinna, eins og að saka einn stjórnmálamann um að vera á móti hagvexti.“

Steingrímur átti þarna við gagnrýni Helga á Svandísi Svavarsdóttur umhverfisráðherra fyrir ákvarðanir hennar í tengslum við Suðvesturlínu og stóriðjuframkvæmdir á suðvesturhorninu.

Ég veit svei mér þá ekki hvað á að segja við svona uppákomu. Hún er meira en furðuleg.

Það leynir sér hins vegar ekki að ríkisstjórnin er farin á taugum eftir þá útreið sem hún fékk í þjóðaratkvæðagreiðslunni um Icesave þar sem 59% þjóðarinnar (93% af þeim 63% sem mættu á kjörstað) sögðu NEI við lögum ríkisstjórnarinnar frá 30. desember síðastliðinn.

Hvorki Steingrímur né Jóhanna vita hvernig þau eiga að haga sér eftir þessa niðurstöðu. Það er skiljanlegt. Þau ganga ekki í takti við þjóðina.

Steingrímur kemst ekki út úr fasanum um hvað hann eigi bágt. Hann puðar 18 tíma á dag, segir Kolbrún Halldórsdóttir um hann. Hversu mörg ástarbréf hef ég ekki skrifað fyrir ykkur þarna sem gagnrýnið mig?

Steingrímur manaði erlendu pressuna þegar úrslit lágu fyrir í þjóðaratkvæðagreiðslunni að benda sér á einhvern sem vildi taka að sér starf fjármálaráðherra. Hvað varð eiginlega um stjórnmálamanninn sem bauð sig fram og var manna æstastur að komast í stjórn og taka starfið að sér? Það er fjöldinn allur tilbúinn til að taka við af honum. Hann þarf ekki að hafa áhyggjur af því.

Jóhanna og Steingrímur töluðu þjóðaratkvæðagreiðsluna niður og höfðu á orði að hún væri marklaus, tilgangslaus og skrípaleikur. Jóhanna notaði orðið hráskinnaleikur, en gerð hefur verið athugasemd við þá orðanotkun hjá henni.

Þau sögðu að lögin væru orðin úrelt, miklu betri samningur lægi fyrir. Ef þjóðin hefði tekið þau á orðinu - og gert eins og þau, setið heima - þá hefðu lögin verið staðfest og Bretar og Hollendingar grætt á öllu.

Steingrímur sýndi líka Bjarna Benediktssyni, formanni Sjálfstæðisflokksins, mikinn hroka í Silfri-Egils daginn eftir þjóðaratkvæðagreiðsluna þegar hann sagði efnislega að Bjarni hefði ekki efni á að segja neitt um atkvæðagreiðsluna og gagnrýna sig.

Svo kom furðuleg upphrópun þegar hann sagði hvasst við Bjarna um að stutt væri í niðurstöðu rannsóknarnefndarinnar. Þú skalt ekki gagnrýna mig.

Það er kominn tími til að Bjarni svari dylgjum Steingríms. Taki á móti. Ef flokkurinn hefur ekki sjálfstraust í að taka á móti klisjum Steingríms og Jóhönnu um að flokkurinn sé ekki traustsins verður þótt hann sé stærsti stjórnmálaflokkur á Íslandi þarf augljóslega að staldra við og endurhanna herfræðina.

Norðurlandaþjóðirnar hafa hins vegar sýnt hráskinnaleik í verki svo mánuðum skiptir; hafa sagst vilja lána okkur en það komi ekki til greina að afgreiða lánin nema að við göngum fyrst frá Icesave við Breta og Hollendinga og samkvæmt áætlun Alþjóðagjaldeyrissjóðsins.

Á sama tíma segir Alþjóðagjaldeyrissjóðurinn að lán sjóðsins sé alls ekki háð Icesave en sjóðurinn vilji samt ekki lána nema að Norðurlöndin láni líka. Þetta hefur verið klemman; spennitreyjan.

Utanríkisráðherrar Norðurlandanna héldu þessum leik sínum áfram á blaðamannnafundi í vikunni og létu sem þjóðirnar hefðu aldrei sett lausn á Icesave sem skilyrði fyrir lánveitingu til Íslands. Á fundinum var þó komið annað hljóð í strokkinn hjá Norðmönnum – þeir virðast tilbúnir að veita lánafyrirgreiðslu áður en gengið hefur verið frá Icesave. Þetta er samt mjög loðið allt saman.

Jonas Gahr Store, utanríkisráðherra Noregs, segir í sömu andránni að Ísland verði að uppfylla skilyrði sem séu í efnahagsáætlun Alþjóðagjaldeyrissjóðsins, en Icesave er eitt skilyrðanna.

Og skyndilega blandaðist tónlist inn í Icesave, það var þó ekki Icy-tríóið með Gleðibankann í Bergen. Heldur var Össur bergnuminn og sagði að það hefði hljómað sem tónlist í sín eyru þegar Jónas sagði á blaðamannafundinum að fyrirgreiðsla Alþjóðagjaldeyrissjóðsins ætti að vera óháð Icesave.

Gleðitár féllu hjá Össuri. Litlu verður vöggur feginn. Hollendingar boða hins vegar hörku í Icesave – það merkir að þeir eru loksins farnir að hlusta.

Enn á eftir að semja um Icesave. Ekki veit ég hvað Íslendingar sætta sig við. Hvað merkti þjóðaratkvæðagreiðslan? Hafna lögunum. Það liggur þó meira undir. Meirihluti þjóðarinnar vill ekki greiða krónu í ábyrgð sem henni kemur ekki við. Hún var ekki að segja nei með tilliti til hins gagnstæða. Hún sagði ekki nei - en ætlar samt að greiða allt eftir sem áður.

Reiði þjóðarinnar magnast dag frá degi. Hún les um það að lán til fyrirtækja og einstaklinga hafi verið færð yfir í nýju bankana á hálfvirði. Hún sér að sumir fá afskrifað en aðrir ekki. Ítrustu kröfum er haldið að þeim sem standa í skilum.

Þjóðin les um það að erlendir sérfræðingar segi íslenskum ráðamönnum að skuldir ríkisins séu þegar óviðráðanlegar – og ríkið geti þurft að leita til Parísarklúbbsins um greiðsluaðlögun. Samt vill ríkisstjórnin taka á sig Icesave-skuldabaggann.

Endurreisnin gengur illa. Það er frestunarárátta í gangi. Vextir hafa ekki verið lækkaðir niður úr öllu valdi. Verðtrygging ekki afnumin. Peningunum er ekki komið út úr bönkunum og út í atvinnulífið. Bankarnir eru ekki í sama stuðinu og Steingrímur segist vera í. Seðlabankinn er að verða að hraðfrystihúsi atvinnulífsins. Steingrímur er í stuði en það vantar startkaplana fyrir atvinnulífið.

Eftir stendur að enginn má gagnrýna. Enginn má voga sér að gagnrýna. Þið þarna...hversu mörg ástarbréf hef ég ekki skrifað fyrir ykkur? Og þú þarna Bjarni Benediktsson; vogaðu þér ekki!

Og þú þarna Helgi...þú ert hár, en það merkir ekki hagvöxtur.

Jón G. Hauksson

[email protected]